b'\n_START_ARTICLE_\nTuhottu nuoruus\n_START_SECTION_\nTuotanto\n_START_PARAGRAPH_\nHannu Leminen siirtyi Suomen Filmiteollisuudelta kes\xc3\xa4ll\xc3\xa4 1947 Adamsille, joka ei ollut vuosiin tuottanut pitki\xc3\xa4 elokuvia. Leminen ohjasi yhti\xc3\xb6lle vuosina 1947\xe2\x80\x931949 nelj\xc3\xa4 elokuvaa._NEWLINE_Elokuvan k\xc3\xa4sikirjoituksen teossa oli asiantuntija-apuna monissa sosiaalialan j\xc3\xa4rest\xc3\xb6iss\xc3\xa4 toiminut kansanedustaja Martta Salmela-J\xc3\xa4rvinen, jolle annettu aika tekstin l\xc3\xa4pik\xc3\xa4ymiseen oli kuitenkin hyvin lyhyt, vain viikon verran.\n_START_SECTION_\nVastaanotto\n_START_PARAGRAPH_\nElokuvan yleis\xc3\xb6menestys oli Helsingiss\xc3\xa4 keskitasoa heikompi, muualla hyv\xc3\xa4._NEWLINE_Aikalaisarvioissa elokuvaa pidettiin jonkinlaisena valistusfilmin\xc3\xa4 mutta siin\xc3\xa4 n\xc3\xa4htiin my\xc3\xb6s ansioita. Toini Aaltonen (Suomen Sosialidemokraatti) kirjoitti, ett\xc3\xa4 se on \xe2\x80\x9dkodikkaalla tavalla el\xc3\xa4v\xc3\xa4 ja uskottava\xe2\x80\x9d, ja samalla linjalla olivat kriitikot yleens\xc3\xa4kin. Tosin Irina Uvalmo l\xc3\xb6ysi Ty\xc3\xb6kansan Sanomissa julkaistussa arviossa runsaasti kritiikin kohteita, mutta totesi yhteenvetona: \xe2\x80\x9delokuvan pyrkimys suhtautua tavallisiin ty\xc3\xb6l\xc3\xa4isiin vakavasti ja kohtalaisesti onnistuakin pyrkimyksiss\xc3\xa4\xc3\xa4n merkitsee vahvaa plussaa\xe2\x80\x9d._NEWLINE_2000-luvulla televisioesityksen yhteydess\xc3\xa4 kirjoittamassaan arviossa er\xc3\xa4s kriitikko l\xc3\xb6yt\xc3\xa4\xc3\xa4 t\xc3\xa4st\xc3\xa4 kuten monesta ajankohdan elokuvasta yll\xc3\xa4tt\xc3\xa4v\xc3\xa4n kovaa dramaattista tehoa.'